Γνωμοδότηση της Επιτροπής των Περιφερειών για:

- την «Ανακοίνωση της Επιτροπής: προσαρμογή και ανάπτυξη του κοινωνικού διαλόγου σε κοινοτικό επίπεδο» και - το «Σχέδιο απόφασης του συμβουλίου που τροποποιεί την απόφαση 70/532/ΕΟΚ περί συστάσεως της μόνιμης επιτροπής απασχολήσεως των Ευρωπαϊκών Κοινοτήτων»

(1999/C 93/08)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την ανακοίνωση της Επιτροπής: «προσαρμογή και ανάπτυξη του κοινωνικού διαλόγου σε κοινοτικό επίπεδο» και το σχέδιο απόφασης του Συμβουλίου που τροποποιεί την απόφαση 70/533/ΕΟΚ περί συστάσεως της μόνιμης επιτροπής απασχολήσεως των Ευρωπαϊκών Κοινοτήτων [COM(98) 322 τελικό] 7

έχοντας υπόψη την απόφαση του Προεδρείου της 13ης Μαΐου 1998, σύμφωνα με το άρθρο 198γ, 4ο εδάφιο, της Συνθήκης περί ιδρύσεως της Ευρωπαϊκής Κοινότητας, να καταρτίσει σχετική γνωμοδότηση και να αναθέσει στην επιτροπή 5 «κοινωνική πολιτική, δημόσια υγεία, προστασία των καταναλωτών, έρευνα, τουρισμός» την προετοιμασία της 7

έχοντας υπόψη το σχέδιο γνωμοδότησης (CDR 348/98 rev) που υιοθετήθηκε από την επιτροπή 5, στις 9 Νοεμβρίου 1998 (εισηγήτρια η κ. Chaves Gonzales) 7

υιοθέτησε την παρούσα γνωμοδότηση κατά την διάρκεια της 27ης συνόδου ολομέλειας της 13ης και 14ης Ιανουαρίου 1999 (συνεδρίαση της 14ης Ιανουαρίου).

1. Γενικές Παρατηρήσεις

1.1. Συνέχεια της ανακοίνωσής της σχετικά με την ανάπτυξη του κοινωνικού διαλόγου σε κοινοτική κλίμακα () η Επιτροπή προωθεί τον προβληματισμό για το μέλλον του διαλόγου αυτού σε κοινοτική κλίμακα, προσδιορίζοντας νέες κατευθύνσεις δράσης και πρωτοβουλιών που έχουν επιπτώσεις στην προσαρμογή και την ενίσχυση της συμμετοχής των κοινωνικών εταίρων στην κατάρτιση των πολιτικών της Ένωσης.

1.2. Η παγκοσμιοποίηση της οικονομίας και η διαδικασία προς το ενιαίο νόμισμα θα πρέπει να συνδεθούν με την επίτευξη μεγαλύτερου επιπέδου απασχόλησης, που αποτελεί βασική προτεραιότητα της Ένωσης. Στα πλαίσια αυτά, ο κοινωνικός διάλογος, όπως τονίστηκε στην διάσκεψη κορυφής για την απασχόληση (20 και 21 Νοεμβρίου 1997) θα πρέπει να διαδραματίσει θεμελιώδη ρόλο σε σημαντικά ζητήματα όπως είναι ο εκσυγχρονισμός της εργασίας, η προώθηση διαρθρωτικών αλλαγών, η ενίσχυση της αναδιάρθρωσης και προσαρμογής των όρων και συνθηκών εργασίας με στόχο την ανάπτυξη νέων μορφών εργασίας που θα συμβιβάζουν τη δημιουργία απασχόλησης και την αποτελεσματικότητα με την αλληλεγγύη και την ποιότητα της ζωής.

1.3. Ο κοινωνικός διάλογος αποτελεί μέσο αποδεδειγμένης αποτελεσματικότητας που χρειάζεται να αναπτυχθεί για να συμβάλλει στη γενικότερη ανάπτυξη της οικονομικής και κοινωνικής συνοχής, έχοντας ως κυριότερους παράγοντες την ανάπτυξη, την ανταγωνιστικότητα και την απασχόληση. Για να επιτευχθούν οι στόχοι αυτοί, η ΕΤΠ θεωρεί ότι έχει σημασία να προωθηθεί η ενίσχυση και προσαρμογή των σημερινών μέσων του κοινωνικού διαλόγου προκειμένου να καταστούν πιο αποτελεσματικοί, διαφανείς και αντιπροσωπευτικοί.

1.4. Η ΕΤΠ υποστηρίζει την ανακοίνωση της Ευρωπαϊκής Επιτροπής που επιδιώκει να προσαρμόσει και να αναπτύξει τον κοινωνικό διάλογο, να τον καταστήσει πιο ευέλικτο και να διευκολύνει την μεγαλύτερη συμμετοχή των κοινωνικών εταίρων στην κατάρτιση και την εφαρμογή των πολιτικών της Ένωσης, ειδικότερα εκείνων που σχετίζονται με την οικονομική ανάπτυξη και την απασχόληση.

1.5. Σε συμφωνία με προηγούμενες γνωμοδοτήσεις και λαμβάνοντας υπόψη τη σημασία των τοπικών οργανισμών και των περιφερειών για τη δημιουργία ενός σημαντικού τμήματος της απασχόλησης στην ΕΕ καθώς και την εμπειρία τους στην προώθηση του κοινωνικού διαλόγου, που εκφράστηκε σε διάφορα σύμφωνα απασχόλησης που έχουν αναπτυχθεί από τις τοπικές και περιφερειακές διοικήσεις και στις οποίες συμμετέχουν ενεργώς οι κοινωνικοί εταίροι, η ΕΤΠ καθώς και οι τοπικές και περιφερειακές διοικήσεις πρέπει επίσης να συμμετέχουν, τη στιγμή μάλιστα της εφαρμογής των μέσων που θα διευκολύνουν και θα αναπτύξουν τον κοινωνικό διάλογο σε κοινοτική κλίμακα.

1.6. Η ΕΤΠ θεωρεί ότι λαμβάνοντας υπόψη τον ουσιαστικό ρόλο που διαδραματίζουν οι ΜΜΕ στη δημιουργία απασχόλησης, θα πρέπει να συμμετέχουν κι'αυτές στα όργανα που προβλέπονται για την ανάπτυξη του κοινωνικού διαλόγου σε κοινοτική κλίμακα.

2. Προώθηση της ανταλλαγής πληροφοριών

2.1. Για να διευκολυνθεί η αποτελεσματική συμμετοχή των κοινωνικών εταίρων στην κατάρτιση και εφαρμογή των πολιτών της Ένωσης, είναι αναγκαίο να διαθέτουν επαρκή και κατάλληλη ενημέρωση. Η ΕΤΠ υποστηρίζει τους διάφορους μηχανισμούς που έχουν τεθεί σε λειτουργία εκ μέρους της Ευρωπαϊκής Επιτροπής καθώς και τις προτάσεις που περιέχονται στην ανακοίνωσή της.

2.2. Επίσης, η ΕΤΠ θεωρεί ότι είναι αναγκαία η μεγαλύτερη συμμετοχή και άλλων Γενικών Διευθύνσεων της Επιτροπής, και συγκεκριμένα της 10, για να επιτευχθεί ότι τα μέσα του κοινωνικού διαλόγου θα γίνουν γνωστά και στους ευρωπαίους πολίτες.

3. Υιοθέτηση των διαδικασιών διαβούλευσης

3.1. Η ΕΤΠ υποστηρίζει τη μεταρρύθμιση που προτείνεται από την Επιτροπή για τις διάφορες διαδικασίες διαβούλευσης με τους κοινωνικούς εταίρους που υφίστανται σήμερα (διαβούλευση σε διεπαγγελματικό επίπεδο, διαβούλευση σε τομεακό επίπεδο, διαβούλευση σύμφωνα με το άρθρο 3 του συμφώνου για την κοινωνική πολιτική).

3.2. Η ΕΤΠ θεωρεί ότι η μεταρρύθμιση και η απλοποίηση του θεσμικού πλαισίου θα συμβάλει στην καλύτερη διευκρίνηση των διαδικασιών, καθώς και στη μεγαλύτερη αντιπροσωπευτικότητα των κοινωνικών εταίρων και τέλος στη μεγαλύτερη αποτελεσματικότητα των ίδιων των διαβουλεύσεων.

4. Η σύμπραξη για την απασχόληση

4.1. Η ΕΤΠ εκδηλώνεται θετικά ως προς τη μεταρρύθμιση της μόνιμης επιτροπής απασχόλησης, της οποίας οι δραστηριότητες έχουν αχρηστευθεί ενώ η λειτουργία της εξακολουθεί να μην είναι ικανοποιητική.

4.2. Επίσης, η ΕΤΠ ζητεί από την Επιτροπή να αναλύσει τους ενδεχόμενους τρόπους σύνδεσης της Επιτροπής των Περιφερειών, λαμβάνοντας υπόψη τις αρμοδιότητες των Δήμων και Περιφερειών στα θέματα της απασχόλησης καθώς και τις πολιτικές που αναπτύσσονται στα πλαίσια αυτά, με τις εργασίες της μόνιμης επιτροπής απασχόλησης.

Επιπλέον, λαμβάνοντας υπόψη τη σημασία της απασχόλησης που δημιουργείται από τις τοπικές και περιφερειακές διοικήσεις, η ΕΤΠ δηλώνει ότι η ευθύνη του συντονισμού της εκπροσώπησης των εργοδοτών στη μόνιμη επιτροπή απασχόλησης δεν πρέπει να ανήκει αποκλειστικά στους επιχειρηματικούς εκπροσώπους του ιδιωτικού τομέα. Στα πλαίσια αυτά, η ΕΤΠ ζητεί να υπάρξει στην εργοδοτική αντιπροσωπεία στη μόνιμη επιτροπή απασχόλησης ισορροπημένη εκπροσώπηση του δημόσιου και του ιδιωτικού τομέα.

5. Ενίσχυση της κοινής δράσης και διαπραγματεύσεις

5.1. Η ΕΤΠ θεωρεί σκόπιμη και αναγκαία την ενίσχυση της κοινής δράσης και των διαπραγματεύσεων μεταξύ των κοινωνικών εταίρων των κρατών μελών και των κοινοτικών οργάνων προκειμένου να αναπτυχθεί πιο αποτελεσματικά ο κοινωνικός διάλογος με στόχο να διευκολυνθεί η δημιουργία απασχόλησης και να εξετασθούν οι αλλαγές τις οποίες υφίσταται το παραγωγικό σύστημα.

5.2. Η ΕΤΠ ζητεί από την Επιτροπή να συμπεριληφθεί στην διαδικασία ενημέρωσης και διαβουλεύσεων με στόχο να μπορέσει να εκφράσει την άποψή της για σημαντικά ζητήματα της οικονομικής και κοινωνικής ανάπτυξης των δήμων και περιφερειών της Ευρωπαϊκής Ένωσης.

6. Ο κοινωνικός διάλογος και η διεύρυνση

6.1. Η ΕΤΠ υποστηρίζει την πρόταση της Επιτροπής για την προώθηση, μέσω συγκεκριμένων δράσεων, της δημιουργίας δραστηριοτήτων και διαρθρώσεων κοινωνικού διαλόγου στις υποψήφιες προς ένταξη χώρες.

6.2. Η ΕΤΠ ζητεί από την Επιτροπή να ληφθούν, ενόψει της προοπτικής της συγκρότησης Ευρωμεσογειακής Ένωσης, και πιο συγκεκριμένα, ζώνης ελεύθερων ανταλλαγών στον ορίζοντα του έτους 2010, μέτρα υποστήριξης της δημιουργίας διαρθρώσεων κοινωνικού διαλόγου με τις Μεσογειακές χώρες εταίρους.

7. Διαμεθοριακός κοινωνικός διάλογος

7.1. Οι ευρωπαϊκές παραμεθόριες περιοχές αναπτύσσουν εμπειρίες στα θέματα του κοινωνικού διαλόγου. Οι επιχειρήσεις, οι συνδικαλιστικές οργανώσεις και οι περιφερειακές και τοπικές διοικήσεις αναπτύσσουν μία σειρά διαμεθοριακών δράσεων που αποβλέπουν στην διευκόλυνση της προσαρμογής στην ενιαία αγορά και στην προώθηση της οικονομικής και κοινωνικής ανάπτυξης.

7.2. Η ΕΤΠ ζητεί από την Ευρωπαϊκή Επιτροπή να υποστηρίξει τις πρωτοβουλίες αυτές καθώς και να καταρτίσει νέες δράσεις που θα συμβάλλουν στην προώθηση του διαμεθοριακού κοινωνικού διαλόγου.

Βρυξέλλες, 14 Ιανουαρίου 1999.

Ο Πρόεδρος της Επιτροπής των Περιφερειών

Manfred DAMMEYER

() COM(96) 448 τελικό.